Adriaan Strauss: Hy het baie beter verdienAdriaan Strauss – te na gekom. (Foto: GB Jordaan) Om te skuif of nie te skuif nie. Dit was nog altyd een van ’n rugbyspeler se moeilikste besluite wanneer hy ’n aanbod van ’n ander bond ontvang. Gaan sy loopbaan daarby baat vind, gaan sy vaardighede verbeter, gaan hy sy volle potensiaal bereik, gaan hy Springbok word? Jare gelede in die amateurdae is daar oor en weer geskuif, soos die oud-Springboksenter Jeremy Nel, die oud-Junior Springbokvleuel Francois Roux en die skrumskakel JP Joubert, wat die Suid-Afrikaanse rekord hou (as ek reg tel, is dit nege) eersterangse spanne wat hy verteenwoordig het. ŉ Mag der menigte spelers in die amateurdae, soos Gert Muller, Jan Ellis, Moaner van Heerden, Wynand Claassen, Carel du Plessis, Danie Gerber, Garth Wright, André Joubert, Balie Swart, Henry Honiball, Ruben Kruger en Uli Schmidt het met vrug van bonde verander. Ander soos Helgard Muller, Os du Randt en Naka Drotske het ná net ’n paar maande weer koers gekies na hul ou bonde, daar waar hul wortels diep begrawe lê. Dit bring ’n mens uit by die Bulls-haker Adriaan Strauss, wat Dinsdag uit die bloute aangekondig het dat hy halt roep. Ja, Strauss (32) het reeds aan die einde van 2016 aangekondig dat hy uit internasionale rugby tree. Hy het in 66 toetse gespeel, 12 daarvan in 2016 as kaptein. Dit was onder die afrigting van Allister Coetzee, en Strauss sal nie die nodige erkenning kry wat hom toekom nie. Hy het ook in ’n allemintige 156 Superrugbywedstryde gespeel, 97 keer vir die Cheetahs en 59 keer vir die Bulls. Benewens Malcolm Marx, is daar enige van die huidige Springbokhakers wat vanjaar beter as hy vertoon het? Nee! Daar was destyds baie redes vir Strauss se skuif van Bloemfontein na Pretoria en ja, hy het immers Springbok-kaptein geword, maar wat sou gebeur het as hy in Bloemfontein gebly het?